Νίκος Μουνδρέας

Ο Νίκος Μουνδρέας (γεν. 1939) είναι Έλληνας εφοπλιστής.

Βιογραφικό
Η οικογένεια Μουνδρέα κατάγεται από το παραθαλάσσιο χωριό Τραχήλα της Μεσσηνιακής Μάνης (Έξω Μάνη) και δραστηριοποιείται επαγγελματικά στη ναυτιλία από το 1916, όταν ίδρυσε ναυτιλιακό γραφείο στον Πειραιά για την πρακτόρευση και ναύλωση πλοίων.Ioannis Theotokas and Gelina Harlaftis, Leadership in World Shipping: Greek Family Firms in International Business, 2009, σελ. 236

Ο Νίκος Μουνδρέας γεννήθηκε το 1939 στην Αθήνα και είναι γιος του εφοπλιστή Γεωργίου Μιχαήλ Μουνδρέα (1896-1968). Σπούδασε νομικά και πολιτικές επιστήμες στο Πανεπιστήμιο Αθηνών και το Πάντειο Πανεπιστήμιο, ενώ πραγματοποίησε μεταπτυχιακές σπουδές στο Πανεπιστήμιο του Λονδίνου. Σε μια από τις συνεργασίες του γνώρισε τον Νικόλαο Φράγκο και σύντομα αποφάσισαν να δημιουργήσουν μια συνεργασία σε ισότιμη βάση. Το 1964 απέκτησαν το πρώτο τους κοινό πλοίο και το 1966 ίδρυσαν τη ναυτιλιακή εταιρεία Good Faith, η οποία αποτέλεσε μια από τις μεγαλύτερες επιχειρήσεις του ελληνόκτητου στόλου. Η μακροβιότητα της εταιρικής σχέσης μεταξύ του Νικόλα Φράγκου και του Νικόλα Μουνδρέα υπήρξε σπάνιο φαινόμενο στην ιστορία της ελληνικής ναυτιλίας. Συνολικά, μέσα στο πέρασμα του χρόνου η Good Faith διαχειρίστηκε περισσότερα από 150 πλοία, ενώ στα τέλη του 1990 είχε εξελιχθεί στη μεγαλύτερη εταιρεία του ελληνόκτητου στόλου.

Παράλληλα με τη συμμετοχή του στην Good Faith, ο Νίκος Μουνδρέας συνέχισε να εργάζεται στην οικογενειακή επιχείρηση. Το 1974, όταν μαζί με τα ξαδέλφια του αποφάσισαν να κλείσουν την G. Moundreas & Bros, ίδρυσε την επιχείρηση Nicholas G. Moundreas Shipping SA, η οποία ασχολήθηκε με την πλοιοκτησία, την ασφάλιση, τη ναύλωση και διαχείριση πλοίων, καθώς και την παροχή συμβουλευτικών υπηρεσιών. Με την πάροδο των ετών εξελίχθηκε σε μία από τις μεγαλύτερες εταιρείες νάυλωσης πλοίων στον Πειραιά, και αυτό που την έκανε να ξεχωρίζει ήταν οι αποκλειστικές συνεργασίες που εξασφάλισε ο Νίκος Μουνδρέας σε ανώτατο επίπεδο με τις κυβερνήσεις της Κίνας, της Βόρειας Κορέας και της Αλγερίας, καθώς και πολυετείς συνεργασίες με κυβερνητικούς οργανισμούς στην Αίγυπτο, την Κούβα και το Ιράν, μεταξύ άλλων.

Επίσης, με την εταιρεία NGM Energy, ο Νίκος Μουνδρέας είναι ιδιοκτήτης στόλου 26 πλοίων.Οι 50 κορυφαίοι Έλληνες εφοπλιστές - Λίστα Forbes 2024, Forbesgreece.gr, Πέμπτη 6 Ιουνίου 2024

Προσωπική ζωή
Από το γάμο του με τη Ναυσικά Μαρκουλή ο Νίκος Μουνδρέας απέκτησε τρία παιδιά, μεταξύ των οποίων και τον επίσης εφοπλιστή Γιώργο Ν. Μουνδρέα. Από το 2015 διατηρεί σχέση με τη γνωστή δημοσιογράφο Έλλη Στάη.Το πρωτοχρονιάτικο πάρτι Μουνδρέα – Στάη: Ποιοι ήταν οι εκλεκτοί καλεσμένοι, Βίκυ Παλαιολόγου, mononews.gr, 3 Ιανουαρίου 2024

Παραπομπές

Κατηγορία:Έλληνες εφοπλιστές
Κατηγορία:Έλληνες επιχειρηματίες
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Απόφοιτοι του Παντείου Πανεπιστημίου